Forskellige politiklager

Hvis du vil klage over politiet, kan din klage blive behandlet på fire forskellige måder

Dispositionsklage

Hvis du vil klage over, at Politiet har anholdt dig, eller at de ikke er rykket ud til et indbrud, du har anmeldt, så bliver din klage kategoriseret som en dispositionssag. Din klage bliver herefter udelukkende undersøgt af politiet selv. Du kan klage over behandlingen til Rigspolitiet eller Statsadvokaten afhængigt af sagen. I 2017 modtog landets poltiikredse 2396 klager over Politiets dispositioner.

Adfærdsklage

Hvis du vil klage over, at en betjent har talt diskriminerende til dig eller har brugt unødvendig magt imod dig, så bliver din klage efterforsket af Den Uafhængige Politiklagemyndighed (DUP). Hvis sagen er uden for strafferettens rammer, bliver den behandlet som en adfærdssag. Via efterforskningen vurderer DUP, om de skal udtale kritik over betjentens adfærd. Efter afgørelsen kan man ikke klage yderligere over sagen. I 2017 modtog DUP 464 adfærdsklager.

Straffesag

Hvis DUP vurderer, at betjentens magtanvendelse har været så grov, at det er inden for strafferetten, så bliver din klage kørt som en straffesag. Sagen overgår derfor til Statsadvokaten, der vurderer, om de vil tage sagen for retten. Hvis de ikke gør det, kan du eller DUP klage afgørelsen videre til Rigsadvokaten. I 2017 modtog DUP 426 straffesager. Statsadvokaten tog 12 af sagerne videre til retten.

Færdselssag

Hvis du vil klage over Politiets opførsel i trafikken, så bliver din klage behandlet af DUP som en færdselssag. I 2017 modtog DUP 769 færdselssager.